钦定古今图书集成/明伦汇编/闺媛典/第203卷 > 夏之谟妻盛氏〈瑚妻附〉
## 钦定古今图书集成/明伦汇编/闺媛典/第203卷 > 夏之谟妻盛氏〈瑚妻附〉

按《馀杭县志》：“盛氏，夏之谟妻。谟弟曰瑚妻，亦盛氏。谟、
瑚兄弟俱于万历十六年疫死，谟妻年二十二，无嗣。
瑚妻年十九，怀孕三月。谟妻欲自尽，谓其娣曰：‘汝有
遗腹，宜自保爱，毋复顾我’。娣劝曰：‘姑俟之，倘生男当
与姒共守，否则偕死未晚也’。”后果生男，名一振，妯娌
并纺绩，抚孤婚配，历苦节四十三年。邑令以闻，台省
各给米二石、布二疋，旌其门。